Pogo Pops

Opprinnelse

Pogo Pops ble opprinnelig startet under navnet Doomsville Boys i 1987. Medlemmene i bandet traff hverandre på Langhaugen videregående skole. De markerte seg først med en andreplass i den lokale talentkonkurransen, Kronstadfestivalen i 1988.
I 1990 ga bandet ut en 6-spors selvfinansiert EP som ikke oppnådde betydelig salg, men som skaffet dem oppmerksomhet utenfor Bergens grenser. EP-en inneholder tidlige versjoner av låtene The Great Fall og Scooter Girl, som Pogo Pops senere spilte inn på nytt til debutalbumet.
Plateselskapet BMG lot dem spille inn ti låter i studio og Ivar Dyrhaug, den gang direktør i Norsk Plateproduksjon, fattet interesse for bandet, som hadde skiftet navn til Pogo Pops og var utvidet med rytmegitarist Dominic O'Fahey. Pogo Pops fikk platekontrakt med Norsk Plateproduksjon og begynte å spille inn debutalbumet med produsent Yngve Sætre i Sigma Studio i Bergen.

Pop Trip (1992)

Pop Trip ble lansert 24. august til svært gode anmeldelser i norsk presse. Singelen «The Great Fall» hadde allerede vært en sommerhit og da albumet kom ble det fort en suksess. Senere denne høsten ble også «Man Inside My Head» radiohit i Norge. Albumet ble nominert til Spellemannprisen 1992 i klassen pop, og solgte 15 000 eksemplarer på tre måneder. Pogo Pops la ut på sin første norgesturné og spilte for fulle hus i både Bergen, Trondheim, Stavanger og Oslo. I oktober 1992 spilte Pogo Pops foran et utsolgt Maxime i Bergen; og Bergens Tidende kunne annonsere at det var «Pogo-mani» i Bergen.
Vinteren 1993 deltok Pogo Pops sammen med Barbie Bones og Chocolate Overdose i NRK-programmet «U» som kom til Bergen for å finne ut hva den mye omtalte «Bergensbølgen» var for noe. NRK filmet Pogo Pops foran et ivrig publikum på nyåpnede USF i Bergen.
Sommeren 1993 dro bandet på sin første promotur til Japan. Bandet fikk etter denne turen en egen japansk fanclub og det ble produsert Pogo Pops klokker og chips for fansen i Japan.

Crash (1993)

Oppturen fortsatte med andrealbumet Crash som ble lansert 27. september 1993. Nok en gang dro Pogo Pops på en omfattende norgesturné og låtene «Crash» og «Jennifer Peach» ble radiohiter både på lokalradio og nylanserte NRK Petre. Norgesturnéen fikk sitt høydepunkt i en utsolgt konsert i Teatergarasjen i Bergen 26. november 1993.
1994 fortsatte med omfattende turnevirksomhet for Pogo Pops før bandet dro på sin andre Japantur i november 1994. Året ble avsluttet med en fjorten dagers plateinnspilling i London med produsent Yngve Sætre.
Pogo Pops bidro også med en låt på «Med blanke ark», hyllestplaten til Alf Prøysen.

Pure (1995)

Resultatet av innspillingene i London var klart i mars 1995. Da ble Pure lansert til et noe forvirret publikum. Pogo Pops hadde erstattet noe av den glade popmusikken med et røffere lydbilde. Resultatet ble et platesalg på 6-7000 plater, noe som bare var en tredjedel av salget til Pop Trip og Crash.
På turné i Ørsta sommeren 1995 valgte gitarist Dominic O'Fahey å slutte i bandet.

Surf (1996)

Til tross for nedturen med Pure fortsatte Pogo Pops og spilte inn en ny plate på tampen av 1995. Denne gangen var innspillingen flyttet til Oslo, og Jørn Christensen produserte platen som fikk navnet Surf. Denne platen markerte en retur til lydbildet fra de to første platene og fikk god mottagelse av både publikum og presse. Surf solgte til slutt om lag 18 000 eksemplarer, godt hjulpet av hitlåten «My Mind Explodes».
Likevel gikk det mot et brudd for Pogo Pops. Fire år med omfattende turneviksomhet hadde satt sine spor og etter en tredje Japantur i september 1996 annonserte bandet at de ville ta en lengre pause. Siste konsert var på Den Stundesløse i Bergen like før jul 1996.

Inaktiv periode (1996–2006)

I perioden bandet var inaktivt gav Frank Hammersland ut soloplaten Younger i 1997. I perioden 2000–2006 frontet han bandet Popium som ga ut fire album som i stor grad fortsatte i samme poprock-stilen til Pogo Pops.
I mai 2000 hadde Pogo Pops riktignok en «minigjenforening» da utestedet Garage i Bergen feiret tiårsjubileum. Pogo Pops spilte to konserter sammen med Barbie Bones og Pompel and the Pilts i lokalet som har Spellemannsprisen som Pogo Pops fikk for Crash i 1994 som dørhåndtak.
De spilte også konsert på studenthuset i Sogndal høsten 2000.

Gjenforening og samleplate (2006-)

Sommeren 2006 ble bandet gjenforent for en rekke konserter og samlealbumet «The Very Best of Pogo Pops». To nye låter ble utgitt på samleplaten; Come on Over og Sister Sister. Bandet gjorde spillejobber i Bergen, Oslo og på en del festivaler. Popium ga ut sitt, til nå siste album i 2006 og Frank Hammersland ga ut sitt andre soloalbum.

Where the Action is (2009)

Høsten 2009 kom platen Where the Action Is, produsert av Hans-Petter Gundersen. Bandet spilte samme år på den første 5071-festivalen sammen med John Olav Nilsen og Gjengen, Lars Vaular og Fjorden Baby.

Darling Emm, Northern Girl (2012)

I 2012 ga bandet ut sitt sjette album, Darling Emm, Northern Girl. Yngve Sætre var tilbake som produsent. Samme høst feiret Pogo Pops 25-årsjubileum med jubileumskonsert på Ricks i Bergen. Eks-gitarist Dominic O'Fahey dukket også opp scenen og deltok på flere låter. 
Bandet fortsatte å med å gjøre enkelte spillejobber, primært på Vestlandet og spilte på festivaler som Pereferifestivalen, Lost Weekend, Osfest, Stavernfestivalen og Tall Ships Race. I forbindelse med sistnevnte festival spilte Pogo Pops inn en versjon av The Pogueslåten «Leaving of Liverpool». I denne perioden innførte bandet tradisjonen med konsert i Bergen i julen. I 2015 var Ephemera med som oppvarming,  mens i 2016 var Poor Rich Ones og Pompel & The Pilts med.
Apollon Records relanserte de to første albumene til Pogo Pops, Pop Trip og Crash på vinyl i 2015, mens Pure og Surf kom på vinyl i 2016.

Love Is The Greatest Compass (2017)

19.mai 2017 ble Pogo Pops sitt syvende album sluppet til jevnt over meget bra anmeldelser. Utgivelsen ble markert med releasekonserter både i Bergen og Oslo. I Bergen ble også 30-årsjubileet til Pogo Pops markert med konsert om bord på Statsraad Lemkuhl. I 2017 spilte Pogo Pops for første gang siden 1996 konserter i utlandet, med besøk i Berlin og Waterloo i Belgia. Til låten The Way it Goes  ble det laget musikkvideo, innspilt i Sund.